b'\n_START_ARTICLE_\nViinikan kirkko\n_START_SECTION_\nArkkitehtuuri ja historia\n_START_PARAGRAPH_\nViinikan kirkkoa pidet\xc3\xa4\xc3\xa4n sen arkkitehdin, tamperelaissyntyisen Yrj\xc3\xb6 Vaskisen uran p\xc3\xa4\xc3\xa4ty\xc3\xb6n\xc3\xa4. Vuonna 1927 j\xc3\xa4rjestettyyn arkkitehtikilpailuun oli osallistunut my\xc3\xb6s nuori Alvar Aalto, jonka ehdotus oli j\xc3\xa4\xc3\xa4nyt toiselle sijalle._NEWLINE_Viinikan kirkko oli ensimm\xc3\xa4inen suomalainen kirkkorakennus, jossa samaan rakennukseen kirkkosalin kanssa kuuluivat my\xc3\xb6s pappila ja kerhotilat._NEWLINE_Kirkko edustaa tyylilt\xc3\xa4\xc3\xa4n 1920-luvun klassismia sek\xc3\xa4 funktionalismia. Sis\xc3\xa4puoli on koristeltu 1930-luvun tyyliin. Alttaritaulun paikalla syvennyksess\xc3\xa4 sijaitsee V\xc3\xa4in\xc3\xb6 Rikhard Rautalinin suunnittelema kullattu, puinen Kristus-veistos. My\xc3\xb6s pronssiset py\xc3\xb6re\xc3\xa4t korkokuvat p\xc3\xa4\xc3\xa4oven luona ovat Rautalinin ty\xc3\xb6t\xc3\xa4. Eino Rapp ja Eino Kauria ovat tehneet kirkon sein\xc3\xa4- ja kattomaalaukset. Er\xc3\xa4s kirkon erikoisuus ovat sen hakaristiornamentit ._NEWLINE_Viinikan kirkko on vuodesta 1953 alkaen ollut Viinikan seurakunnan (vuodesta 2014 osa Tampereen Etel\xc3\xa4ist\xc3\xa4 seurakuntaa) kirkko. Vuodesta 1997 alkaen se on ollut my\xc3\xb6s osana kes\xc3\xa4ist\xc3\xa4 tiekirkkojen verkostoa Suomessa.\n_START_SECTION_\nKunnostus 2005\xe2\x80\x932006\n_START_PARAGRAPH_\nKirkko oli pois k\xc3\xa4yt\xc3\xb6st\xc3\xa4 kes\xc3\xa4kuusta 2005 elokuuhun 2006, kun peruskorjauksessa muun muassa kirkkosali ja kuoroparvi palautettiin alkuper\xc3\xa4iseen asuunsa ja kellaritiloihin tehtiin uudistuksia. Kirkko sai my\xc3\xb6s ulkovalaistuksen.'